FI Euroopan unionin virallinen lehti C 51/46

Kanne 7.1.2010 — Al Saadi v. komissio

(Asia T-4/10)

2010/C 51/84

Oikeudenkäyntikieli: englanti

Asianosaiset

Kantaja: Faraj Faraj Hassan Al Saadi (Leicester, Yhdistynyt kuningaskunta) (edustajat: barrister J. Jones ja solicitor Mudassar Arani)

Vastaaja: Euroopan komissio

Vaatimukset

— Komission 13.10.2009 antama asetus (EY) N:o 954/2009 on kumottava siltä osin kuin se koskee kantajaa

— Euroopan komissio on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Kantaja vaatii kanteellaan SEUT 263 artiklan mukaisesti kumottavaksi tiettyihin Osama bin Ladenia, al-Qaida-verkostoa ja Talebania lähellä oleviin henkilöihin ja yhteisöihin kohdistuvista erityisistä rajoittavista toimenpiteistä annetun neuvoston asetuksen (EY) N:o 881/2002 (1) muuttamisesta 114. kerran 13.10.2009 annettua komission asetusta (EY) N:o 954/2009 (2), jolla kantaja kirjattiin luetteloon henkilöistä ja yhteisöistä, joiden varat ja taloudelliset resurssit jäädytetään.

Kantajan nimi lisättiin alun perin neuvoston asetuksen (EY) N:o 881/2002 liitteeseen I 20.11.2003 annetulla komission asetuksella (EY) N:o 2049/2003 (3), joka sittemmin korvattiin 18.1.2008 annetulla komission asetuksella (EY) N:o 46/2008. (4) Yhdistetyissä asioissa C-399/06 P, Hassan vastaan neuvosto ja komissio, ja C-403/06 P, Ayadi vastaan neuvosto, 3.12.2009 antamallaan tuomiolla (5) Euroopan unionin tuomioistuin kumosi neuvoston asetuksen (EY) N:o 881/2002, sellaisena kuin se oli muutettuna asetuksella (EY) N:o 46/2008, siltä osin kuin se koski kantajaa.

Kantaja vetoaa kanteensa tueksi seuraaviin kanneperusteisiin:

Ensinnäkin riitautetulla asetuksella loukataan kantajan puolustautumisoikeuksia, mukaan luettuina oikeutta tulla kuulluksi ja oikeutta tosiasialliseen oikeussuojaan, eikä asetuksella korjata näiden oikeuksien loukkaamista. Lisäksi kantaja väittää, että komissio ei esittänyt näyttöä, joka oikeuttaisi kantajan varojen jäädyttämisen, ja esti näin kantajaa puolustamasta itseään tällaista näyttöä vastaan.

Toiseksi kantaja väittää, että vastoin SEUT 296 artiklassa esitettyä velvollisuutta komissio ei esittänyt vakuuttavia perusteluja sille, miksi kantajan varat olisi pidettävä jäädytettyinä.

Kolmanneksi kantaja esittää, että komissio ei arvioinut kaikkea relevanttia tosiseikastoa ja näyttöä päättäessään riitautetun asetuksen antamisesta, ja teki näin ilmeisen arviointivirheen. Kantaja väittää lisäksi, ettei hän ole koskaan osallistunut mihinkään terrorismiin liittyvään toimintaan ja että minkäänlaiset taloudelliset sanktiot tai ennaltaehkäisevät toimet häntä vastaan eivät ole tarpeen.

Neljänneksi kantaja toteaa, että riidanalaisella asetuksella toteutetut määrittelemättömän suuruiset rajoitukset hänen omistusoikeuteensa merkitsevät kohtuutonta ja hyväksymättömissä olevaa rajoitusta hänen omaisuudensuojaansa, eikä tämän rajoituksen perusteeksi ole esitetty mitään vakuuttavaa näyttöä.

(1) Tiettyihin Osama bin Ladenia, al-Qaida-verkostoa ja Talebania lähellä oleviin henkilöihin ja yhteisöihin kohdistuvista erityisistä rajoittavista toimenpiteistä sekä Afganistaniin suuntautuvan tiettyjen tavaroiden ja palvelujen viennin kieltämisestä, Afganistanin Talebania koskevien lentokiellon ja varojen sekä muiden taloudellisten resurssien jäädyttämisen laajentamisesta annetun neuvoston asetuksen (EY) N:o 467/2001 kumoamisesta 27.5.2002 annettu neuvoston asetus (EY) N:o 881/2002 (EYVL L 139, s. 9).

(2) Tiettyihin Osama bin Ladenia, al-Qaida-verkostoa ja Talebania lähellä oleviin henkilöihin ja yhteisöihin kohdistuvista erityisistä rajoittavista toimenpiteistä annetun neuvoston asetuksen (EY) N:o 881/2002 muuttamisesta 114. kerran 13.10.2009 annettu komission asetus (EY) N:o 954/2009 (EUVL L 269, s. 20).

(3) Tiettyihin Osama bin Ladenia, al-Qaida-verkostoa ja Talebania lähellä oleviin henkilöihin ja yhteisöihin kohdistuvista erityisistä rajoittavista toimenpiteistä sekä neuvoston asetuksen (EY) N:o 467/2001 kumoamisesta annetun neuvoston asetuksen (EY) N:o 881/2002 muuttamisesta 25. kerran 20.11.2003 annettu komission asetus (EY) N:o 2049/2003 (EUVL L 303, s. 20).

(4) Tiettyihin Osama bin Ladenia, al-Qaida-verkostoa ja Talebania lähellä oleviin henkilöihin ja yhteisöihin kohdistuvista erityisistä rajoittavista toimenpiteistä annetun neuvoston asetuksen (EY) N:o 881/2002 muuttamisesta 90. kerran 18.1.2008 annettu komission asetus (EY) N:o 46/2008 (EUVL L 16, s. 11).

(5) Yhdistetyissä asioissa C-399/06 P, Hassan vastaan neuvosto ja komissio, ja C-403/06 P, Ayadi vastaan neuvosto, 18.1.2008 annettu tuomio, ei vielä julkaistu oikeustapauskokoelmassa.